Oscilator (razvrstavanje)
<s>Izraz oscilator (njem.</s><s>Oszillator, fran. oscillateur, prema lat. oscillare: njihati se) je višeznačan:</s>

<s>oscilator (fizika) je fizikalni sustav unutar kojega se odvijaju oscilacije (titranje), tijekom kojih se jedna ili više fizikalnih veličina mijenja.</s><s>U mehaničkom oscilatoru (na primjer njihalu) energija u idealnom slučaju beskonačno dugo prelazi iz kinetičke u potencijalnu i obratno, dok se u stvarnosti ukupna energija djelomično gubi na trenja i otpore pa se oscilacije prigušuju.</s><s>Atomi i molekule, na temperaturama višim od apsolutne nule, također su oscilatori.</s>

<s>harmonički oscilator ili harmonijski oscilator je mehanički sklop čestice mase m i opruge konstante elastičnosti k ili neki drugi mehanički sustav koji se takvim fizikalnim modelom može prikazati.</s><s>Takav sklop harmonički titra.</s>

<s>oscilator (elektrotehnika) je elektronički sklop za stvaranje titraja stalne amplitude.</s><s>Frekvencija titraja najviše ovisi o vrijednosti ugrađenih električnih zavojnica, električnih kondenzatora i električnih otpornika.</s><s>Različite vrste oscilatora grade se za pojedine frekvencije, od najnižih (dijelovi herca) do najviših (do 30 GHz i više).</s><s>U sklopovima oscilatora primjenjuju se pojačala s pozitivnom povratnom vezom ili pak element s negativnim dinamičkim otporom.</s>

<s>Izvori</s>

